ROZHODNUTIE KOMISIE
z 5. júna 2008
o finančnom príspevku Spoločenstva na opatrenia zamerané na boj proti slintačke a krívačke v Spojenom kráľovstve v roku 2007
[oznámené pod číslom K(2008) 2348]
(Iba anglické znenie je autentické)
(2008/442/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 11 ods. 4,
keďže:
(1)
V roku 2007 sa v Spojenom kráľovstve objavili ohniská slintačky a krívačky. Výskyt tejto nákazy predstavuje závažné riziko pre populáciu hospodárskych zvierat Spoločenstva.
(2)
S cieľom v čo najkratšom čase predísť rozšíreniu tejto nákazy a prispieť k jej eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli príslušnému členskému štátu v súvislosti s opatreniami prijatými na boj proti tejto nákaze.
(3)
Vyplatenie finančnej pomoci Spoločenstva v rámci opatrení zameraných na boj proti slintačke a krívačke podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2).
(4)
Dňa 2. októbra 2007 Spojené kráľovstvo predložilo konečný hrubý odhad nákladov vzniknutých v súvislosti s prijímaním opatrení na eradikáciu nákazy.
(5)
Orgány Spojeného kráľovstva v plnej miere splnili svoje technické a administratívne povinnosti stanovené v článku 11 ods. 2 rozhodnutia 90/424/EHS a v článku 6 nariadenia (ES) č. 349/2005.
(6)
Vyplatenie finančného príspevku Spoločenstva sa musí vykonať pod podmienkou, že plánované činnosti sa skutočne zrealizujú a že príslušné orgány poskytnú všetky potrebné informácie do stanovených termínov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Spojenému kráľovstvu môže byť udelený finančný príspevok Spoločenstva na pokrytie nákladov vzniknutých v roku 2007 v súvislosti s prijímaním opatrení uvedených v článku 11 ods. 4 bodoch i) až iv) rozhodnutia 90/424/EHS na boj proti slintačke a krívačke.
2. Finančný príspevok Spoločenstva predstavuje 60 % výdavkov oprávnených na financovanie Spoločenstvom, ako je uvedené v odseku 1. Vypláca sa za podmienok stanovených v nariadení (ES) č. 349/2005.
Článok 2
Spôsob vyplatenia finančného príspevku
Prvá tranža vo výške 270 000 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 5. júna 2008